DA Den Europæiske Unions Tidende C 193/13

BESLUTNING (1)

fra Den Parlamentariske Forsamling Euronest om udvikling af politikker vedrørende ukonventionel gas og de potentielle indvirkninger på energimarkederne i EU og de østeuropæiske partnerlande

(2016/C 193/03)

DEN PARLAMENTARISKE FORSAMLING EURONEST,

— der henviser til akten om oprettelse af Den Parlamentariske Forsamling Euronest af 3. maj 2011,

— der henviser til den fælles erklæring fra topmødet i Det Østlige Partnerskab, der blev holdt i Riga den 21.-22. maj 2015,

— der henviser til Rådets konklusioner om 2030-rammen for klima- og energipolitikken fra mødet den 24. oktober 2014,

— der henviser til de beslutninger, der blev truffet under FN's klimakonference, som fandt sted i Paris den 30. november til 10. december 2015,

— der henviser til Europa-Parlamentets beslutning af 5. februar 2014 om en ramme for klima- og energipolitikkerne frem til 2030 (2),

— der henviser til Europa-Parlamentets beslutning af 14. marts 2013 om energikøreplanen 2050, en fremtid med energi (3),

— der henviser til Europa-Parlamentets beslutning af 12. juni 2012 om energipolitisk samarbejde med partnere uden for EU: En strategisk tilgang til sikker, bæredygtig og konkurrencedygtig energiforsyning (4),

— der henviser til Kommissionens meddelelse af 22. januar 2014»Politikramme for klima- og energipolitikken i perioden 2020-2030« (COM(2014) 15),

— der henviser til de nationale strategidokumenter vedrørende energi for Armenien, Aserbajdsjan, Hviderusland, Georgien, Moldova og Ukraine for perioderne frem til hhv. 2020 og 2030,

— der henviser til arbejdsprogrammet 2014-2017 for Det Østlige Partnerskab (platform 3 — energisikkerhed),

— der henviser til etableringen af partnerskabet med Østeuropa inden for energieffektivitet og miljø (E5B) i 2009,

— der henviser til traktaten om Den Europæiske Unions funktionsmåde, særlig artikel 194, hvori det fastslås, at anvendelsen af bestemmelserne om etablering af EU-foranstaltninger inden for energi blandt andet sker, uden at det berører anvendelsen af andre bestemmelser i traktaten, navnlig artikel 192, stk. 2,

— der henviser til Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og produktion af kulbrinter (5),

— der henviser til årsberetningerne for 2014 og 2015 til Europa-Parlamentet og de nationale parlamenter om Energifællesskabets aktiviteter,

A. der henviser til, at EU's medlemsstater og deres østeuropæiske partnere er de primært ansvarlige for deres energimiks og for at opfylde den stigende energiefterspørgsel, og at EU's medlemsstater er nødt til at handle i overensstemmelse med artikel 194 i TEUF og således sikre energimarkedets funktion og energiforsyningssikkerheden, fremme energieffektivitet og energibesparelser, udvikle vedvarende energi samt sikre sammenkoblingen af energinet;

B. der henviser til, at EU's økonomier og borgere i et energilandskab, som er i hastig udvikling og er karakteriseret ved en stigende global konkurrence om ressourcer, stigende energipriser og øgede prisforskelle med nogle af vores vigtigste konkurrenter, har brug for energi, der er bæredygtig og prismæssigt overkommelig, sikker og pålidelig;

C. der henviser til, at vores lande stadig står over for en række udfordringer på energiområdet, herunder dekarbonisering, stigende afhængighed af import fra en enkelt monopolleverandør (med de dermed forbundne risici hvad angår forsyningssikkerheden), anvendelsen af energiforsyninger som et redskab til politisk indflydelse, fuldførelsen af det indre energimarked, energifattigdom samt energiprisernes indvirkning på konkurrenceevnen;

D. der henviser til, at ukonventionelle kulbrinter har potentiale til at styrke egne energikilder og mindske importafhængigheden;

E. der henviser til, at de teknikker, der er forbundet med hydraulisk højvolumenfrakturering, også kaldet »fracking«, har givet anledning til betænkeligheder for så vidt angår folkesundheden og de miljømæssige konsekvenser;

F. der henviser til, at Kommissionen ønsker at sikre den miljømæssige integritet af at udvinde ukonventionelle kulbrinter, såsom skifergas, og sikre, at de risici, som kan opstå i forbindelse med de enkelte projekter og kumulativ udvikling, forvaltes på passende vis i de EU-medlemsstater, der ønsker at efterforske eller udnytte sådanne ressourcer;

G. der henviser til, at Kommissionen den 22. januar 2014 reagerede på opfordringer om en hurtig indgriben ved at vedtage en henstilling, der sigtede mod at skabe klarhed og forudsigelighed for de offentlige myndigheder, markedsaktørerne og borgerne;

H. der henviser til, at Kommissionens henstilling 2014/70/EU af 22. januar 2014 om minimumsprincipper for efterforskning og produktion af kulbrinter (såsom skifergas) ved hjælp af hydraulisk højvolumenfrakturering (6) opfordrer EU's medlemsstater til at følge minimumsprincipperne, når de anvender eller tilpasser deres lovgivning til efterforskning efter eller produktion af kulbrinter, som er baseret på hydraulisk højvolumenfrakturering;

I. der henviser til, at de internationale finansielle institutioner — til trods for at den globale økonomiske krise og de lave oliepriser har haft en negativ indvirkning på investering i udvinding af ukonventionelle fossile brændstoffer — stadig spiller en væsentlig rolle ved at mobilisere nationale midler og lån til sådanne investeringer;

J. der henviser til, at skifergasforekomster fundet i lande, der ikke tidligere har haft gasreserver, som kan udnyttes økonomisk, gør det muligt for lande, som importerer naturgas, at ændre status til producenter, hvilket giver dem mulighed for at sikre behovet for naturgas på lang sigt fra en indenlandsk kilde og/eller blive eksportører ved hjælp af nyligt udviklet flydende naturgas (LNG);

K. der henviser til, at EU og de østeuropæiske partnerlande er nødt til at tage hensyn til den samlede konkurrenceevne for deres økonomier og for deres sektorer for udvinding af kulbrinter, som f.eks. fossile brændstoffer, når de udformer passende politikker med henblik på at pålægge industrisektorer, der er med til at udvikle nye metoder til udvinding af ukonventionelle fossile brændstoffer inden for rammerne af efterforskning efter eller udnyttelse af sådanne ressourcer, forpligtelser;

1. understreger betydningen af EU's bistand i forbindelse med de politiske anbefalinger, der er fastlagt i henstilling 2014/70/EU;

2. støtter de minimumsprincipper, der er fastsat i henstilling 2014/70/EU, som skal sikre, at den offentlige sundhed, klimaet og miljøet beskyttes, at ressourcer anvendes effektivt, at konkurrencen om udnyttelse, anlæggelse og drift er tilrettelagt på en gennemsigtig måde, samt at offentligheden informeres; opfordrer de EU-medlemsstater, der har intentioner om at beskæftige sig med hydraulisk frakturering, til at overholde disse principper;

3. kræver, at der skabes de nødvendige betingelser for en effektiv og sikker efterforskning efter og produktion af kulbrinter (såsom skifergas) ved hjælp af hydraulisk højvolumenfrakturering;

4. understreger, at de østeuropæiske partnere er nødt til at tage hensyn til befolkningens bekymring over de mulige negative konsekvenser af hydraulisk frakturering og sikre de højeste miljømæssige, sociale, sundhedsmæssige, effektivitets- og sikkerhedsstandarder samt en gennemsigtig konkurrence for så vidt angår udnyttelsen, anlæggelsen og driften i forbindelse med udvindingen af ukonventionel gas; fremhæver ligeledes nødvendigheden af at undgå miljømæssige risici og risici for befolkningen;

5. henleder opmærksomheden på de særlige udfordringer, der er forbundet med udnyttelsen af naturgas, som i øjeblikket dækker en fjerdedel af EU's primære energiforbrug, og som kan bidrage til at nedbringe drivhusgasemissionerne på kort og mellemlangt sigt, såfremt naturgas kan erstatte de mere kulstoftunge fossile brændstoffer; understreger navnlig, at regioner, der på forbrugerniveau er afhængige af oliebaseret opvarmning, kan nedbringe deres emissioner ved at tilskynde boligejerne til at gå over til naturgasopvarmning; bemærker, at disse regioner ikke bør lade sig afskrække fra at øge energieffektiviteten inden for centrale sektorer, såsom byggesektoren, eller fra at maksimere deres brug af vedvarende energikilder;

6. støtter udnyttelsen af skifergas i EU's medlemsstater, eftersom det kan være en mulig erstatning for mere kulstoftunge fossile brændstoffer, en indenlandsk kilde til naturgas (som derved mindsker afhængigheden af andre energileverandører) og en mulig drivkraft for beskæftigelse, økonomisk vækst og en supplerende kilde til offentlige indtægter;

7. understreger både de potentielle nye muligheder og de udfordringer, der følger af udvindingen af skifergas, som fremhævet i henstilling 2014/70/EU;

8. opfordrer til en styrkelse af grundforskningen og den anvendte forskning og tematiske forskning i videnskabelig prospektering og etablering af zoner for udvikling af skifer, organiske stoffer med stor massefylde og metangas fra kulforekomster, der kan knyttes til udvinding af gas i alle olie-, gas- og kulområder;

9. understreger behovet for at udarbejde normativ og teknisk dokumentation og til at bringe denne i overensstemmelse med internationale industristandarder for effektiv prospektering, efterforskning efter og produktion af skifergas i landene i Det Østlige Partnerskab;

10. opfordrer til, at der gennemføres forbedringer af lovgivningen på området for udnyttelse af undergrunden til olie- og gasproduktion, og til at vurdere, forebygge og afskaffe de skadelige og potentielt negative miljømæssige og sociale virkninger, som følger af en udnyttelse af undergrunden;

Potentielle indvirkninger på energimarkederne i EU og landene i Det Østlige Partnerskab

11. mener, at skifergasaktiviteter potentielt også kan være en direkte eller indirekte økonomisk fordel for regioner, lokalsamfund, virksomheder og borgere i EU-medlemsstaterne og landene i Det Østlige Partnerskab, f.eks. som følge af regionale investeringer i infrastruktur og direkte og indirekte beskæftigelsesmuligheder, samt for de offentlige indtægter i form af skatter, gebyrer og afgifter;

12. bemærker eksemplet fra USA, hvor ukonventionel gas i øjeblikket tegner sig for 60 % af den indenlandske gasproduktion, hvoraf skifergas har den højeste vækstrate; påpeger, at den væsentlige stigning i den indenlandske naturgasproduktion har ført til lavere gaspriser i USA og midlertidigt har påvirket prisen på importen af flydende naturgas til EU;

13. noterer sig Det Europæiske Råds konklusioner af 22. maj 2013, der understreger behovet for at diversificere Europas energiforsyning og udvikle sikre og egne energiressourcer med henblik på at sikre forsyningssikkerheden, mindske EU's eksterne energiafhængighed og stimulere den økonomiske vækst;

14. minder om, at EU's langsigtede mål er sammen med landene i Det Østlige Partnerskab at blive en ressourceeffektiv og bæredygtig økonomi; mener, at naturgas og rådighed og tilgængeligheden af nye, sikre og bæredygtige egne fossile brændstofreserver, såsom f.eks. naturgas fra skiferformationer, kan spille en rolle i forbindelse med at omstille energisektoren, især hvis disse erstatter mere kulstoftunge fossile brændstoffer; mener under alle omstændigheder, at reduceringen af drivhusgasemissionerne i vores energisystem vil kræve en kontinuerlig forbedring af energieffektiviteten, energibesparelser og øget anvendelse af bæredygtige teknologier, navnlig vedvarende energikilder;

15. opfordrer Hviderusland til at standse opførelsen af sit atomkraftværk, indtil der foreligger en reel uafhængig miljøkonsekvensanalyse af byggeriet og driften, som er blevet gennemført på en åben og gennemsigtig måde i fuld overensstemmelse med de eksisterende internationale nukleare og miljømæssige normer og krav, såsom Espoo- og Aarhuskonventionen og de sikkerhedsstandarder, der er fastsat af Den Internationale Atomenergiorganisation (IAEA), og under inddragelse af alle interessenter, således at det sikres, at der ikke indgås nogen kompromiser på bekostning af miljøbeskyttelsen og den nukleare sikkerhed;

16. opfordrer regeringerne i de østeuropæiske partnerlande til at gøre deres yderste for at sikre gennemsigtighed i deres forhandlinger om energiaftaler med tredjelande, navnlig de lande, som er kendt for at anvende energiressourcer som et udenrigspolitisk redskab;

Baggrundsoplysninger om samarbejdet mellem Ukraine og EU på energiområdet

Skifergas og metangas, som tilsammen betegnes »ukonventionel gas«, har skabt en betydelig interesse i at opbygge kulbrinteressourcer og øge Ukraines energiuafhængighed.

Begrebet ukonventionelle kulbrinter omfatter skifergas, gas i lavpermeable bjergreservoirer (eller gas af typen fra Centralgraven) og skiferolieforekomster, methan fra kullejer samt gashydrater. I Ukraine er der udsigt til, at der kan åbnes op for ukonventionelle kulbrinteaflejringer af enhver type.

Skifergaspotentialet i Ukraine er tidligere blevet vurderet af flere eksperter til at ligge omkring 7-15 billioner m3. De fleste eksperter er enige om, at Ukraine er nummer fire i Europa (efter Polen, Frankrig og Norge) hvad skifergasressourcer angår.

En af de vigtigste faktorer, der er nødvendig for en velfungerende ukrainsk økonomi, er at opfylde landets behov for mineralske ressourcer, navnlig brændstof og energi. Sideløbende med en nedskæring af energiforbruget bør der gives prioritet til at udvikle nye søgeteknologier og til at producere og anvende andre naturlige energikilder, herunder de ukonventionelle energikilder.

For at udvikle skifergas er det nødvendigt at anvende moderne teknologier i forbindelse med fremlæggelse af oplysninger, testning, intensivering (navnlig anvendelsen af multihorisontal ekstraktion) og udvikling af depoter og tiltrække de betydelige nødvendige investeringer, som Ukraine ikke har.

Samarbejdet mellem Ukraine og EU på energiområdet finder sted inden for rammerne af associeringsaftalen mellem EU og Ukraine og associeringsdagsordenen, aftalememorandummet om energisamarbejde mellem EU og Ukraine samt traktaten om oprettelse af Energifællesskabet.

Udviklingen af produktion af ukonventionelle kulbrinter, navnlig skifergas, er begrænset af en række andre faktorer, herunder det forhold, at der mangler lovgivning, der kan regulere produktionen af denne type råvare.

Som medlem af Energifællesskabet har Ukraine pligt til at gennemføre den tredje energipakke. Landet er for tiden ved at reformere sin energisektor og harmonisere sin lovgivning i overensstemmelse med de tilsagn, det har givet. De seneste resultater omfatter vedtagelsen af en lov om markedet for naturgas, som har til formål at skabe et effektivt og konkurrencedygtigt miljø i denne sektor.

Med henblik på at gennemføre sektorreformer i 2015 agtede Ukraine at udarbejde og vedtage en række retsakter om liberalisering af gas- og elmarkederne.

Det ukrainske ministerium for energi- og kulindustrien har i samarbejde med Energifællesskabets sekretariat udarbejdet loven om markedet for naturgas i overensstemmelse med direktiv 2009/73/EF om fælles regler for det indre marked for naturgas og forordning (EF) nr. 715/2009 om betingelserne for adgang til naturgastransmissionsnet.

Førnævnte lov opstiller de juridiske rammer for reformen af gassektoren og en handlingsplan for gennemførelse af denne reform i overensstemmelse med EU-lovgivningen om energi, herunder bestemmelserne i den tredje energipakke.

(1) Vedtaget den 22. marts 2016 i Bruxelles, Belgien.

(2) Vedtagne tekster, P7_TA(2014)0094.

(3) Vedtagne tekster, P7_TA(2013)0088.

(4) EUT C 332 E af 15.11.2013, s. 28.

(5) EFT L 164 af 30.6.1994, s. 3.

(6) EUT L 39 af 8.2.2014, s. 72.